RÅDETS FORORDNING (EF) Nr. 772/1999

af 30. marts 1999

om indførelse af en endelig antidumpingtold og en endelig udligningstold på importen af opdrættede atlanterhavslaks med oprindelse i Norge og om ophævelse af forordning (EF) nr. 1890/97 og (EF) nr. 1891/97

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 11, stk. 3,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret import fra lande, der ikke er medlemmer af Det Europæiske Fællesskab(2), særlig artikel 19,

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

1. TIDLIGERE PROCEDURE

(1) Ved forordning (EF) nr. 1890/97(3) (i det følgende benævnt "antidumpingforordningen") og (EF) nr. 1891/97(4) (i det følgende benævnt "subsidieforordningen") indførtes der endelig antidumping- og udligningstold (i det følgende benævnt "told") på importen af opdrættede (ikke vilde) atlanterhavslaks fra Norge (i det følgende benævnt "laks"), undtagen for importen af laks, som eksporteres af de virksomheder, hvis tilsagn Kommissionen havde godtaget. Den endelige antidumpingtold fastsattes til 0,32 EUR(5) pr. kg af varens nettovægt, og den endelige udligningstold fastsattes som en værditold til 3,8 % af nettoprisen, frit Fællesskabets grænse, ufortoldet.

(2) Kommissionen godtog ved afgørelse 97/634/EF(6) et tilsagn fra Kongeriget Norge og pristilsagn fra 190 norske eksportører.

(3) I henhold til artikel 8, stk. 9 og 10, i forordning (EF) nr. 384/96 (i det følgende benævnt "grundforordningen vedrørende dumping") og artikel 13, stk. 9 og 10, i forordning (EF) nr. 2026/97 (i det følgende benævnt "grundforordningen vedrørende udligning") indførtes der midlertidig(7) og/eller endelig(8) antidumping- og udligningstold på importen af laks eksporteret af en række virksomheder, som enten havde misligholdt eller trukket deres tilsagn tilbage. Den gældende told er i alle disse tilfælde den, der er nævnt i betragtning 1.

2. FORNYET UNDERSØGELSE

(4) I forbindelse med Kommissionens overvågning af pristilsagnene blev det klart, at effektiviteten af de forskellige foranstaltninger blev undergravet af, at flere eksportører, som ikke er omfattet af pristilsagnene, var i stand til at sælge laks på markedet i Fællesskabet til priser, der forvoldte skade, selv efter betaling af tolden. Denne situation øger risikoen for, at andre eksportører, som er bundet af tilsagnene, næsten vil blive tvunget til at sænke deres priser for at kunne konkurrere med den relativt billige import og således misligholde deres egne tilsagn. Da over 80 % af disse laks eksporteres af virksomheder, som er bundet af tilsagn, vil dette derfor undergrave de eksisterende foranstaltningers samlede virkning.

(5) Kommissionen offentliggjorde derfor en meddelelse i De Europæiske Fællesskabers Tidende(9) om indledning af en undersøgelse i henhold til artikel 11, stk. 3, i grundforordningen vedrørende dumping og artikel 19, stk. l, i grundforordningen vedrørende udligning for at undersøge mulighederne for at ændre formen af tolden, således at det kunne forhindres, at der importeres laks til skadevoldende priser.

(6) Kommissionen underrettede de producenter, eksportører og importører, den vidste var berørt af sagen, samt repræsentanterne for eksportlandet, de producerende og eksporterende erhverv i Norge og de klagende EF-producenter om indledningen af den fornyede undersøgelse. Allerede i meddelelsen om indledningen af undersøgelsen nævnte Kommissionen, at toldens form for lavprisimportens vedkommende eventuelt burde ændres til en variabel told på det niveau, der fastsattes i meddelelsen. Interesserede parter fik lejlighed til at fremsætte deres synspunkter skriftligt og til at anmode om at blive hørt inden for en bestemt frist. Flere parter fremsatte skriftlige bemærkninger, men ingen anmodede om at blive hørt.

3. VURDERING AF DEN NUVÆRENDE SITUATION PÅ MARKEDET

(7) Det bør først nævnes, at den vare, der er omfattet af proceduren, er opdrættede atlanterhavslaks, også fileterede, ferske, kølede eller frosne, som i øjeblikket tariferes under KN-kode ex 0302 12 00, ex 0304 10 13, ex 0303 22 00 og ex 0304 20 13, svarende til ferske eller kølede hele fisk, ferske eller kølede fileter, frosne hele fisk og frosne fileter.

(8) Kommissionen konstaterede i forbindelse med overvågningen af tilsagnene, at det rapporterede prisniveau for eksporten af laks i andet halvår af 1998 gradvis forringedes på ugentlig basis til et niveau under det ikke-skadevoldende prisniveau, der fastsattes i den undersøgelse, som førte til antidumping- og udligningsforanstaltningerne. Denne udvikling bekræftes af de norske eksportstatistikker og de engrossalgspriser, der konstateredes i Fællesskabet. Priserne på laks importeret fra Norge var derfor lavere, end det kunne forventes efter indførelsen af de oprindelige foranstaltninger og på normale markedsvilkår.

(9) Det fremgår af overvågningen af tilsagnene og denne undersøgelse, at pristrykket ned mod et skadevoldende niveau i vid udstrækning var forårsaget af norske eksportører, der ikke er bundet af pristilsagn, og som begyndte på at sælge laks til priser, som selv efter betaling af tolden ligger under det ikke-skadevoldende niveau. Som det konstateredes i de undersøgelser, der førte til antidumping- og udligningsforanstaltningerne, købes og sælges laks som en råvare på et forholdsvis gennemsigtigt og konkurrencedygtige marked.

På disse markedsvilkår ville et øget salg af laks på markedet i Fællesskabet til priser under det ikke-skadevoldende prisniveau, der er fastsat i tilsagnene, gøre det mere og mere vanskeligt for de eksportører, der er bundet af tilsagn, at fortsætte med at overholde deres prisforpligtelser. Følgelig befinder disse eksportører sig under pres for at misligholde deres egne tilsagn ved at sælge til skadevoldende priser, eller de står over for en situation, hvor de taber markedsandele til andre eksportører, som sælger til skadevoldende priser uden for pristilsagnenes rammer. Erhvervsgrenen i Fællesskabet, den norske regering og de norske producent- og eksportørsammenslutninger delte alle denne vurdering.

(10) Bemærkninger fra visse norske eksportører om resultaterne af denne fornyede undersøgelse understøtter også denne vurdering. Alle parter, som indgav redegørelser efter indledningen af denne undersøgelse, bekræftede, at foranstaltningerne ikke havde ført til den ønskede prisstabilitet, og de fleste af dem gik ind for, at det var nødvendigt at ændre toldens form.

(11) Det konkluderes derfor, at tolden ikke har den ønskede virkning i den nuværende form, især med hensyn til at understøtte de tilsagn, som alle kendte eksportører oprindeligt godtog, og således udgøre den vigtigste foranstaltning, der er vedtaget til at modvirke skadelig dumping og subsidiering.

4. REVISION AF TOLDENS FORM

(12) Formålet med antidumping- og udligningsforanstaltninger er at ophæve henholdsvis skadelig dumping og subsidiering. Valget af den egnede form for antidumping- eller udligningstold til dette formål afhænger af omstændighederne i det foreliggende tilfælde.

(13) Siden først i 1990'erne har der været gentagne kriser på markedet for laks i Fællesskabet på grund af unormalt lave importpriser. Derfor har Fællesskabet på grundlag af Rådets forordning (EØF) nr. 3687/91 af 28. november 1991 om den fælles markedsordning for fiskerivarer(10) lige siden forordning (EØF) nr. 3270/91(11), gentagne gange fastsat mindstepriser, først for atlanterhavslaks og fra marts 1994 for opdrættede atlanterhavslaks. I december 1995 blev der på grundlag af artikel 112, stk. 1, og artikel 113, stk. 3, i aftalen om Det Europæiske Økonomiske Samarbejdsområde(12) indført en beskyttelsesforanstaltning i form af en gulvpris på opdrættede atlanterhavslaks ved Kommissionens forordning (EF) nr. 2907/95(13). Undersøgelser af tolden viste, at den angivne importværdi i hele perioden ofte ikke svarede til de priser, som de norske eksportører anvendte ved salg til uafhængige kunder i Fællesskabet(14). Det noteredes, at dette især skete, hvor der handledes med laks mellem forbundne parter i Norge og Fællesskabet.

(14) På grundlag af ovennævnte erfaringer blev det i 1997 besluttet at indføre antidumpingtolden i form af en særlig told og udligningstolden i form af en værditold for at sikre en effektiv told. Da der også blev handlet laks mellem forbundne parter, er det i princippet nødvendigt at opretholde disse former for told for at forhindre omgåelse af tolden.

(15) Denne undersøgelse har imidlertid vist, at disse former for told åbner mulighed for, at de eksportører, der ikke er bundet af tilsagn, eksporterer laks til meget lave priser, hvilket sandsynligvis vil skade parternes overholdelse af tilsagnene og således deres fortsatte generelle anvendelse.

(16) Den nuværende form for told bør derfor ændres delvis revideres for at klare sådan lavprisimport og derved sikre, at alle laks med oprindelse i Norge importeres til ikke-skadelige priser. Følgelig bør antidumpingtolden erstattes med en mindstepris og således indføres som en variabel told under de omstændigheder, hvor den eksisterende told ikke vil være tilstrækkelig til at sikre en importpris, som ikke forvolder skade.

(17) Laks forhandles almindeligvis i forskellige præsentationer (renset med hoved, renset uden hoved, hele fiskefileter, andre fileter eller filetportioner, afskæringer eller afpuds). Når den eksisterende told skal omsættes til de nye former, er det derfor nødvendigt at fastsætte en mindstepris, som ikke forvolder skade, for hver af disse præsentationer med henblik på at sikre samme beskyttelsesniveau som de mindstepriser, der er fastsat i tilsagnene. De forskellige mindstepriser bygger på vægtomregningsfaktoren for hver præsentationsform med henvisning til de tilsvarende hele fiskeækvivalenter. Præsentationerne og de tilsvarende vægtomregningsfaktorer og mindstepriserne er offentliggjort i bilaget til Kommissionens meddelelse om indledning af denne undersøgelse. Der er ikke modtaget bemærkninger hertil.

5. GYLDIGHEDSPERIODEN FOR DEN REVIDEREDE TOLD

(18) Det skal nævnes, at der i henhold til artikel 11, stk. 2, i grundforordningen vedrørende dumping og til artikel 18, stk. 1, i grundforordningen vedrørende udligning ikke sker nogen ændring af antidumping- og udligningsforanstaltningernes normale gyldighedsperiode, når toldens form ændres på grundlag af denne undersøgelse, da denne fornyede undersøgelse ikke omfatter spørgsmålene om dumping og skade.

6. ERSTATNING AF FORORDNING (EF) NR. 1890/97 OG FORORDNING (EF) NR. 1891/97

(19) Forordningen om antidumpingforanstaltninger og forordningen om udligningsforanstaltninger blev udstedt efter indledningen af to særskilte undersøgelser vedrørende importen af laks til dumpingpriser og subsidieret laks(15). For at forenkle anvendelsen af tolden er det hensigtsmæssigt at erstatte de to forordninger med en enkelt forordning. De kendsgerninger og betragtninger, der er fastlagt i forordningen om antidumpingforanstaltninger og forordningen om udligningsforanstaltninger, vil imidlertid fortsat være gældende som de tilsvarende kendsgerninger og betragtninger i denne forordning -

UDSTEDT FØLGENDE FORORDNING:

Artikel 1

1. a) Der indføres en endelig udligningstold og en endelig antidumpingtold på importen af opdrættede (ikke vilde) atlanterhavslaks henhørende under KN-kode ex 0302 12 00, ex 0304 10 13, ex 0303 22 00 og ex 0304 20 13 med oprindelse i Norge.

b) Tolden gælder ikke for vilde atlanterhavslaks (Taric-kode: 0302 12 00*11, 0304 10 13*11, 0303 22 00*11 og 0304 20 13*11). Med henblik på denne forordning forstås der ved vildlaks laks, som de kompetente myndigheder i landingsmedlemsstaterne ved hjælp af alle told- og transportdokumenter, der fremlægges af de berørte parter, finder godtgjort er fanget på havet.

2. a) Udligningstolden fastsættes til 3,8 % af prisen netto, frit Fællesskabets grænse, ufortoldet (Taric-kode: 8900).

b) Antidumpingtolden fastsættes til 0,32 EUR af prisen, netto, frit Fællesskabets grænse, ufortoldet, pr. kg af varens nettovægt (Taric-kode: 8900). Hvis prisen frit Fællesskabets grænse inklusive udlignings- og antidumpingtold er lavere end den relevante mindstepris, der er fastsat i stk. 3, opkræves antidumpingtolden med forskellen mellem den pågældende mindstepris og prisen frit Fællesskabets grænse inklusive udligningstold.

3. Med henblik på stk. 2 gælder følgende mindstepriser pr. kg af varens nettovægt:

>TABELPOSITION>

4. Tolden gælder ikke for importen af opdrættede atlanterhavslaks, der eksporteres af de virksomheder, der er angivet i bilaget til denne forordning.

5. Medmindre andet er angivet, finder gældende bestemmelser for told anvendelse.

Artikel 2

Fremlægger en ny eksportør i det pågældende eksportland over for Kommissionen tilstrækkelige beviser for, at vedkommende ikke eksporterede de i artikel 1, stk. 1, omhandlede varer i den oprindelige undersøgelsesperiode, kan Kommissionen efter høring af Det Rådgivende Udvalg i givet fald ved en forordning ændre bilaget til denne forordning, så fritagelsen for betalingen af tolden udstrækkes til den nye eksportør.

Artikel 3

1. Forordning (EF) nr. 1890/97 ophæves.

2. Forordning (EF) nr. 1891/97 ophæves.

3. Henvisninger til forordning (EF) nr. 1890/97 og forordning (EF) nr. 1891/97 gælder i påkommende tilfælde som henvisninger til denne forordning.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. marts 1999.

På Rådets vegne

K.-H. FUNKE

Formand

(1) EFT L 56 af 6.3.1996, s. 1. Forordningen er senest ændret ved forordning (EF) nr. 905/98 (EFT L 128 af 30.4.1998, s. 18).

(2) EFT L 288 af 21.10.1997, s. 1.

(3) EFT L 267 af 30.9.1997, s. 1. Forordningen er senest ændret ved forordning (EF) nr. 297/99 (EFT L 37 af 11.2.1999, s. 1).

(4) EFT L 267 af 30.9.1997, s. 19. Forordningen er senest ændret ved forordning (EF) nr. 297/99.

(5) I overensstemmelse med artikel 2, stk. 1, i forordning (EF) nr. 1103/97 (EFT L 162 af 19.6.1997, s. 1) erstatttes enhver henvisning i et retligt instrument til ecuen af en henvisning til euroen i forholdet 1 EUR : 1 ECU.

(6) EFT L 267 af 30.9.1997, s. 81.

(7) Forordning (EF) nr. 82/1999 (EFT L 8 af 14.1.1999, s. 8).

(8) Forordning (EF) nr. 772/98 (EFT L 111 af 9.4.1998, s. 10).

Forordning (EF) nr. 2039/98 (EFT L 263 af 26.9.1998, s. 3).

Forordning (EF) nr. 2052/98 (EFT L 264 af 29.9.1998, s. 17).

Forordning (EF) nr. 2678/98 (EFT L 337 af 12.12.1998, s. 1).

Forordning (EF) nr. 297/1999 (EFT L 37 af 11.2.1999, s. 1).

(9) EFT C 400 af 22.12.1998, s. 4.

(10) EFT L 354 af 23.12.1991, s. 1. Forordningen er erstattet af forordning (EØF) nr. 3759/92 (EFT L 388 af 31.12.1992, s. 1).

(11) EFT L 308 af 9.11.1991, s. 34. Forordningen er senest ændret ved forordning (EØF) nr. 992/92 (EFT L 105 af 23.4.1992, s. 14).

(12) EFT L 1 af 3.1.1994, s. 3.

(13) EFT L 304 af 16.12.1995, s. 38.

(14) I marts 1996 kom det frem, at de mindstepriser eller gulvpriser, der var indført, ikke havde kunnet forhindre, at laksepriserne blev ved med at falde til et niveau under mindsterprisen ved import - Europa-Parlamentet, beslutning om krisen på EU's marked for laks. (EFT C 65 af 4.3.1996, s. 212).

(15) EFT C 253 af 31.8.1996, s. 18 og 20.

BILAG

Liste over de 119 virksomheder, der er fritaget for at betale endelig antidumpingtold og endelig udligningstold fra datoen for ikrafttrædelsen af forordning (EF) nr. 297/1999

>TABELPOSITION>